martedì 30 agosto 2011
Romanini prin in tre riis
Un dai nestris contecurtârs al à vinçût il premi di «In trê riis», concors leterari par un romanç par furlan di non plui di 180 batudis, riservât a concorints cun mancul di 35 agns e rivât ae seconde edizion. Il vincidôr jenfri i siet finaliscj segnalâts al è stât difat Christian Romanini cul test intitulât «Un altri carnevâl».
Ve chi il test dal "mini romanç":
«Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511»
Compliments a Christian (te foto parsore la premiazion: Chris al è chel plui grues di ducj ;-D) di bande di dute Contecurte! Ogni tant cualchidun al proteste parcè che achi no si permet di doprâ plui di un tant di batudis. Viodeiso che a alenâsi cussì al covente a alc? ;-)
Etichetis: Gnovis
sabato 6 agosto 2011
CONTECURTE 1511 a Vençon
O interompìn la publicazione des Contis de Ostarie Viere dome cun chest piçul post, che di fat al siere la nestre stagjon lassantus il librut digjitâl de Serade Contecurte 1511 a Vençon.
Us invidin ducj a tornâ a cjatânus a Setembar, cuant che o tornarìn a vierzi, e soredut, se o vês ispirazion in chestis setemaniti di fin Istât, a mandânus lis vuestris contis pe gnove stagjon.
Mandi!
Chei di Contecurte
Etichetis: Contecurte, Events e Leturis
mercoledì 27 luglio 2011
CONTECURTE 1511 a Vençon
Nus plaseve però interompi la publicazion des nestris contis de Ostarie Viere par comunicâus che Vinars ai 5 di Avost, si davuelzarà une serade inmaneade dal Comun di Vençon, dulà che nô di Contecurte, come che za o vin fat pe serade di Rivis di Sedean, a prestarìn vôs e contis a che de Associazion 1511, par une serade a teme storic-naratîf sul riviel di 500 agns fa.
La serade e je proviodude par lis 9.00 sot sere, alì dal Fuartin Venezian, pene metût a puest, dilunc la strade che di Vençon e puarte bande Bordan, dilunc l'arzin dal Tiliment.
Us spietìn!
Etichetis: Events e Leturis, Gnovis
venerdì 1 luglio 2011
POLSE ESTIVE
E je vignude la ore di meti in polse, come che o vevin dite, la nestre Ostarie e cirî di gjoldisi il cjalt, profitant par pensâ ai progjets pe prossime stagjon.
A ogni mût, come che o vin anticipât, la publicazions des contis no va in polse, par che o doprarìn chescj mês che a vegnin par par ri-publicâ lis contis de Ostarie viere, magari rignovidis cuntune gnove imagjine o corezint cualchi falope, se la cjatin. Planc planc, cussì, o varìn dut l'archivi des contis inte gnove sede, e magari e je ancje une ocasion par tornâ a lei une conte o par leile pe prime volte, par cui che al à començât di pôc a vignî a Contecurte.
Al è clâr, par altri, che chei che nd' àn la ispirazion di scrivi contis, a podìn mandânusalis istes: o proviodarin a dai un cuc e se a son buinis, a metilis in bande pe gnove stagjon.
Mandi a ducj, cjacarait furlan e buinis vacancis!
Chei di Contecurte
Etichetis: Contecurte, Gnovis
lunedì 27 giugno 2011
IL MUS DI MÊ AGNE ANUTE
Sul pedrât de androne, intal cidinôr de gnot, chel "tric, troc" al rimbombave signestri intes cjamaris che a jerin li di sore, dopo che gno barbe Meno al jere partît pe Gjermanie a fâ il teracîr, daspò rivade la biele stagjon.
Mê agne Anute, restade di bessole, e durmive intune di chês cjamaris propit li di sore de androne, si jere lassade brincâ des sgrinfis de pôre. Si jere dade presonere, cence fâ nancje la mosse di lâ a viodi ce che al podeve jessi chel "tric, troc". No bateve cee, e someave in man a un striament, e cirive di stratignî ancje il flât di pôre che la sintissin. Fintremai a chê rontade, che la veve tornade a puartâ inte realtât. Danât di mus, e pensave tra di se, intant chê e cirive di impirâ su un straç di vistît par no la jù in cjamesine di gnot. Cemût aial fat a dispeâsi. Cuant che e rive intal curtîl, sô cugnade Miute, ancje jê une vedue stagjonâl, e jere za li. Je no jere paurose come Anute, no veve pôre nancje dal diaul in persone.
«Aromai il mus al è lât» dissal Miute «Cjale! Il puartelut al è spalancât, bisugne lâ a cirîlu».
«Jo no ven» i dîs Anute, e Miute a jê: «Cjape sù chel racli poiât li sul mûr e ven daûr di me»
A jerin rivadis a pene fûr dal paîs, che a sintin une rontade daûr la gleseute insomp al borc di sot, alore vie di corse di chê bande. Cjamine, cjamine simpri lant daûr a chêl runâ, che e sintivin di lontan, e son rivadis in tes primis cjasis di un paisut, une altre rontade ur a fat capî che al jere intune stale insomp a un curtîl lunc e stret. No si fidavin a jentrâ come i laris, alore a tachin a clamâ: «Paron… Siôr paron» dopo pôc si presente su la puarte un om, dut sbarlufît, nol jere nancje rivât a finî di vistîsi, la cinture dai bregons e jere ancjemò a pendolon.
«Ce volessiso vê» dissal «a vês un bon coragjo a lâ a disveâ la int in plene gnot, cumò che us cjali ben jo us cognòs, a sês lis feminis dai teracîrs» e Miute a lui: «O vês di scusânus, ma nus è scjampât il mus e al è lât inte vuestre stale».
«Cumò o voi ben jo a parâlu fûr, che il folc lu trai» dissal «Cemût aial fat a sintî la mê musse in calôr cussì di lontan»
Dopo un pôc si sint a berlâ e porconâ: «Fûr di ca mus maludît»
Il mus, a pene fûr de stale, al partìs di galop. Il paron al jes de stale e ur dîs: «A podevis ben visâmi che il mus al muardeve!»
«Al è simpri stât un bon mus» i rispuindin.
«Vait vie di chenti prin che us domandi i dams» dissal il paron.
Anute e Miute, sintadis cul cjâf sul grin, sul mitadin de puarte sot de androne,
«Mandi mus» lave e tornave cun chê naine Miute «e sì doman al è marcjât a Codroip. Eh! Si propite podìn dîsi mandi mus»
In chel si môf il puartelut e il mus cuacjio cuacjio, al torne inte sô stale, nancje che al ves savût di vêle fate gruesse.
di Plume di Ingjustri
Etichetis: Contis, Gjenar romantic, Plume di Ingjustri
sabato 25 giugno 2011
CONTECURTE: BELANÇ E POLSE
Ve chi, ancje no de Ostarie, cul mês di lui, a si cjaparìn une meretade polse par tornâ a meti in cjarie lis batariis e tornâ, a Setembar, plui riposâts e plens di snait.
Fasint i conts, ae fin di cheste gnove stagjon de nestre Ostarie - cun organic slargjât, la gnove cjase intal web su blogspot e lis gnovis rubrichis metudis adun - podìn dî che il belanç al è positîf in plui di cualchi aspiet.
Cjacarant di contis, podìn dîus che di cuant che o vin tornât a vierzi il gnûf blog, 'nt vin publicadis une cincuantine, cence contâ chês tiradis in ca de Ostarie Viere. Disìn che, pûr vint mantignût cualchi vieli contecurtâr, a nus somee di vê pierdûts un biel pôcs par strade, e di vê cjapâts sù di mancul, di chei gnûfs.
Dongje di chest, o podìn ancje marcâ la fature che i contecurtârs a fasin a restâ sot lis 2000batudis (e chest nus met in dificoltât ancje cu lis contis di proponi a la Patrie dal Friûl) e la mancjance di un segn di vite, ancje cuant che magari o vin dai letôrs fis.
In bande, però, o vin incressût i articui che a cjacaravin di altri, soredut cun la rubriche des contis misteriosis dal nestri gnûf acuist - il Garzon - e cu la uficializazione dal Camarîr par i articui dediâts ae lenghe.
No sin stâts tant brâfs, invezit, a proponi cun costance ispirazions e partidis di discors, ma a viodarìn cemût regolâsi par la stagjon che e vignarà.
Positîf, invezit, soredut cu la ultime serade Contecurte 1511, il belanç da lis leturis publichis, che par cumò 'nd àn simpri cjatât un bon acet, dimostrant une volte di plui che lis relazions e lis iniziativis virtuâls a puedin movi relazion e iniziativis tal mont "reâl".
Cussì al è propit di chest piçul belanç che o cirarìn di partî, cuant che o tornarìn a tacâ.
Tant par començâ, sperant che al fâsi plasê a ducj, la Ostarie e larà in polse, ma lis publicazions no si fermaràn, parcè che o vin intenzion di doprâ la Istât par tirâ achì su blogspot une buine part des contis vieris che o vin lassâdis sul blog di prin.
Cun di plui, par la prossime stagjon, a podìn za anticipâ che o l'Ostîr al à pene asunt un Garzon in seconde, cun mansions in vie di definizion, e che al è in tratative par une gnove e preseade rubriche di contis; cence gjavâ lis ideis che i van bielzâ zirant tor pal cjâf.
Bon, al è dut, par cumò.
Us lassarìn ancjemò cualchi conte, e dopo us saludarìn e lassarìn a gjoldi il cjalt da la Istât
Publicât di gelo stellato a lis 12:38:00 15 coments
Etichetis: Contecurte, Events e Leturis, Gnovis
venerdì 24 giugno 2011
L'URLO - Vinars di fûc
Vinars di fûc, il sorestant al è furiôs, il belanç setemanâl da spedî a la cjase mari al à un fal di 55 centesims. A son bielzà dôs oris passadis a controlâ i numars, la coleghe, cont un raptus artistic, si met a dissegnâ margaritis al puest dal banâl segn a lapis. Il sorestant al à un sviersament di bile
a viodi i sfueis contabii trasformâts in prâts, si calme cuntun zigar cuban, regâl dal Boss merecan, che al tegneve platât tal ultin cassetin de scrivanie, a jerin passâts doi mês da la ultime fumade dopo une brute spice di un cancar al polmon.
Tra colps di tos e fum passîf: vive! Vitorie!... la diference e je saltade fûr.
Da la stanziute dal fax e rive la vôs fuarte dal tecnic:«mmo funzziona» al file vie sudât in aghe, lassant une sdrasse vaporose di puce di cevole.
Finalmentri il belanç al è stât spedît, il cartelin al marche l'ore di jessude: ore 15,30
«Mandi a ducj a lunis» «Te saludi» «Salutammo carusi».
In strade, une ondade di calôr a gjavâ il flât. L'asfalt di spongje nere mi brinche i tacs a spice, i cjamini sui retangui e losanghis di ombrene dongje i mûrs dai palaçs.
I jentri intun grant negozi par cjapâ une bocjade di aiar condizionât e disfredami un tic.
Di gnûf in strade in ta la onde di calôr viers la metropolitane. Tai coridôrs une armoniche e spant “O sole mio, o mia bela madunina”, une zingare ingrumade intun cjanton cuntun fagot a forme di frut tal braç, e domande jutori. I vagons plens di int scjampade de vuere de vore, l'aiar jemplât di odôrs di fadie misturade a deodorants stomeôs. Un viazadôr al niçule il çiaf parsore il gjiornâl viert.
Une siore profumade di Eau di colonia Calabresella mi à obleade a restâ in apnee. A la cuinte fermade, i monti in superfice passant parsore di un trop di fantats distirâts su pai scjalins e pierdûts in tal lôr mont di cjanis. Denant la bilieterie de stazion feroviarie, sentâts tal puest di simpri suntune cuvierte roseade, i solits pancs a bestie cu lis musis plenis di feramente - bulons, pontepet e cjadenis - a cjarecin i lôr cjans magris, a domandin une palanche slungjantsi une tace di plastiche macolade.
O rivi a cjapâ il tren, fer sot il soreli, lis sentis dal vagon di tiessût misturât e maglât a son bulintis... Ce fâ? Stojo in pîts o mi sentio? Mi senti, e sarà util par l'artrosi dal coccige. Il tren al partìs i fignestrins vierts, lis tendinis a svoletin in dutis lis direzions. La mê visine a mastie un toc di pize, une altre e gramole grissins cun lis olivis. O sieri i voi par rilassâmi miôr e discjamâ la strache e il cjalt, mi infondi ta la imagjine dal mâr.
A la a cuarte fermade i dismonti e i voi jù di 30 scjalins cence fin e altris 30 par saltà fûr in strade, dopo 500 metris cun i pîts di plomp, i rivi finalmentri a cjase.
Mi buti inte la vascje di bagn e i torni al mâr, tai fondâi celecj, blu, verts, aghe maraveose, prâts smeraldins di velût, mi lassi niçulâ come lis alghis intun mont al'incontrari, cence scjaldadice e rumôrs: sol la pissande che e cole dal rubinet. Frescje aghe dal Tiliment tai claps candits dentri une curnîs di vert a 400 chilometris.
Une vosute lontane a clame, une altre si zonte: «mame mame mame ce fâstu?» O rivi a saltâ fûr cun tante fadie o torni tal mont dret, «O rivi cumò ninutis, un momentin par plasei»
Un cambi brusc di vôs, mi rive di bot e sclop come un temporâl : «C..Zooooooooooooooooooo
no si cene usgnot?!?!?»
di O. Zete
Etichetis: Contis, Gjenar romantic, O. Zete
mercoledì 22 giugno 2011
Contecurte 1511: une cronache dal event
Come che o savês, joibe stade, ai 16 di Jugn, si è davuelte in chel di Rivis, la serade inmaneade dal nestri blog in colaborazione cun la Associazion 1511. La serade e je lade une vore ben, ma o vin pensât di dâ la peraule, par contâusale, a Elena Zanussi, Assesore ae culture dal Comun di Sedean e a cualchi foto fate in chê sere.
E par cui che al à gust di viodi di lei in formât pdf dut ce che al è stât let, ae fin dal articul us lassìn ancje il librut digjitâl di scjamâ.
Storie e fantasie sul pêl de aghe de Roie di Sant Durî
I 500 agns dal riviel contadin te suaze dal mulin di Rivis
Mulin di Rivis di Sedean dongje dal Tiliment e ad ôr de Roie di Sant Durì ai 16 di Jugn: in chest lûc li che si à cirût in chescj ultins agns di fermâ il timp, recuperant l’edifici e la struture par metile a disposizion di scuelis, di ativitât di ricercjis, di iniziativis culturâls e turistichis, si à davuelte une serade dedicade ai 500 agns dal riviel contadin in Friûl, inmaneade de Aministrazion Comunâl di Sedean-Assessorât ae Culture, Sportel Intercomunâl pe lenghe furlane, Associazion 1511, Contecurte e in colaborazion cu la Pro Loco di Rivis.
Il mulin scomençât a fâ su tal 1774 al è stât atîf fin tal 2006 graziis al mulinâr Lionillo di Benedetto e ae sô famee che tal ultin secul e à lavorât chenti. Cumò il mulinâr al è daûr a pandi i segrets dal mistîr ae comunitât di Rivis, dome a di chei però che lui si fide par vie de gjelosie e de ruspiositât cognossude dai mulinârs, in maniere che il mulin, comprât e metût a puest de Aministrazion Comunâl di Sedean, al sedi gjestît e metût in moto de comunitât stesse che chest lûc i parten ad implen.
I mulins dilunc dai secui a son simpri stâts cûr de vite sociâl e salacor a son stâts ancje teatris dai riviei contadins. Duncje la suaze e jere chê juste par inmaneâ un incuintri di caratar storic-leterari.
La formule proponude de Associazion 1511 e dal blog Contecurte e je stade pardabon preseade: cronachis dal timp e narazions di fantasie, scritis di pueste par memoreâ chescj 500 agns, letis e contadis di Raffaele Serafini e di Checo Tam si son miscliçadis insiemi par ufrî ae tante int presinte une cerce dai acjadiments e des atmosferis di chei timps. A Carli Pup il rûl di intervignî sui aspiets storics de vicende. Lis peraulis dai trê son stadis compagnadis, in sot font, de musiche de aghe de roie mote di une coclee (cognossude za te ete antighe cul non di “ruede di Archimede”), un sisteme che al dopre la aghe par produsi energjie eletriche in maniere nete e sostignibile.
Il timp al à corût vie di corse e cul public dut atent e in scolte par scuvierzi ancje cemût che e lave a finî la conte scrite di pueste pe ocasion di Raffaele Serafini e ambientade propit li ta chel mulin. Une biele sorprese e un biel regâl di bande di Contecurte che i organizadôrs dal incuintri a àn preseât une vore.
Cualchi domande insom de serade e à mostrât che l’interès par lâ plui insot de cuestion al è. Tancj di chei che a son corûts li ta chel lûc, plens di curiositâts e cu la gole di passâ une serade difarente, po dopo si son fermâts par dâ un cuc al puest stant che il prof. Gotart Mitri, studiôs di Rivis e presint in cheste ocasion, in cuatri e cuatri vot al à dât la disponibilitât par dâ spiegazions sul funzionament dal mulin e dal so disvilup dilunc dai secui.
No si podeve no finî cuntun tai e un toc di formadi parcè che di Rivis, la Pro Loco, no ti lasse mai lâ vie cence vêti dât il bon acet furlan fin insom.
In sumis une maniere gnove e salacor di sfrutâ chest mût di contâ la nestre maraveose e impuartante storie furlane. L’auguri al è di vê voie di cognossile miôr e di jessintint braurôs stant che e je siore di events unics che a dan “sostance” ancje al nestri jessi furlans.
di Elena Zanussi
Etichetis: Carli Pup, Checo Tam, Events e Leturis, Raffaele Serafini
lunedì 20 giugno 2011
GJOLDIMENTS FORESCJ
Al jere lât fûr su la terace ta chê frede gnot di unvier. Lontan a sparavin dai colps, segno che al mancjave pôc a la mieze gnot, ma lui si imagjinave che a fossin dai cjaçadôrs a sfidâ la criùre par trai a des bestiis di gnot. Di là de terace e jere la cjase dai faris cul toglât plen di gjambis di blave secjis e di fen. L'odôr i faseve un strani efiet: come di nostalgjie misturade a felicitât... i vignivin iniment i biei moments di cuant che al jere frut.
In alt la lune plene e dominave la gnot. Cualchi nûl isolât ogni tant i passave parsore e ator de sfere si formave un cercli colorât. E la lune, par un efiet otic, e sameave che e corès, cuant che invezit a cori al jere il nûl.
Si imagjinave di jessi no su la Tiere ma suntun altri planet e che chê li no fos une gnot ma une dì clare. Dulà jerial? Su Netun? Su Uran?
«No, tu sês su la Tiere, a cjase tô, al è l'ultin dal an e tu starâs ancjemò une volte a cjase!»
Cussì i diseve la vôs de cussience. E tancj altris pinsîrs i ziravin pal cjâf: dulà jerino i siei ex amîs e, soredut, dulà jerie la fantate more?
Al vierzè une butilie di spumant e al tacà a bevi. Al metè sù une cassete tal stereo. E jere une cassete cul cartonut de cuviertine neri cun scarichis blancjis a ûs un encefalograme cun tantis riis, une parsore di chê altre (in veretât al è un spettrografo di Fourier)
UNKNOWN PLEASURES
Cussì al jere scrit su la cassete. La vôs dal cjantant e jere malinconiche, disperade... la juste musiche par passâ un ultin dal an di bessôl.
E al continuave a trincâ e lis cjançons a vignivin fûr dal stereo e, une volte finide la cassete, lui le tornave a meti sù e ancjemò e ancjemò fin al cricâ da la dì.
No podevial restâ in contat cui amîs? No, no jerin come lui. No podevial fâ une prove di coragjo? Cjapâ sù la biciclete e te criùre di chê gnot fâ un pôcs di chilometros cence fanâl par rivâ tal paîs di chê fantate more?
Cui sa ce che e faseve. Si divertive, biele come che e jere, cuasi une hawaiane, amade di sigûr di tancj zovins.
No. Parcè fâ il mat? Parcè cori il riscjo di murî di frêt?
Miôr restâ a sintî la vôs di un muart che e vignive fûr di un piçul radioregjistradôr. Miôr restâ a tracanâ chel vinat di pôcs francs.
Une vôs i disè ce che al veve di fâ.
Come un autome lui al le daûr di chê vôs. Tun piçul cabôt a jerin lis sclopis di so pari cjaçadôr e tantis cartucjis. Al vierè la puartute e al cjapà sù une sclope, le cjarià... tant che UNE GNOVE ALBE E STAVE SFANTANT... ma cuant che al veve pontade la cane dal fusîl cuintri il cûr al sintì dentri di sè une altre vôs...
«Moviti, dordel! Mole dut e cjape sù la biciclete! Tu sâs ce che tu âs di fâ!»
Mieze ore dopo al jere za te place dal paîs de fantate more... al viodè lis vecjutis lâ a messe prime. Si poià sot di un tei e si indurmidì. Il scampanotâ di messe seconde lu sveà e cussì lui al jentrà in glesie e si metè intun banc des ultimis filis.
Cuant saressie rivade la fantate more?
di Checo Tam
Publicât di gelo stellato a lis 08:00:00 18 coments
Etichetis: Checo Tam, Contis, Gjenar romantic
Iscriviti a: Coments al post (Atom)
ita_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn bjn_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn